שיעור חינוך לחודש תשרי – כיתה ט'
נושא השיעור: סליחה 

אפרת אמית ליבוביץ, בארי, מכון שלום הרטמן

פתיחה כללית
דף לימוד זה הוא חלק מסדרה המוקדשת לשיעורי חינוך לימים הנוראים, במסגרת תכנית 'בארי' של מכון הרטמן http://beeri.hartman.org.il/Resource_Center.asp. 
הדפים מכילים מקורות מעטים, הקלים להבנה, במטרה לאפשר לכל מורה ותלמיד להתמודד עמם בקלות, גם אם הם אינם בקיאים בתחום הדעת של לימודי יהדות. כל אחד יכול לקחת חלק בשיעור וליהנות מלימוד שעושה שימוש בטקסט יהודי כגירוי לדיון בנושאים כלליים השאובים מעולמם של התלמידים.
דפי הלימוד הותאמו לשש הכיתות של החינוך העל יסודי, ועל כן המורה יכול ללמד בכל שנה שיעור אחר לפי רמת כיתתו.

סליחה
חודש אלול הוא חודש הרחמים והסליחות. והוא מאפשר התכוננות רוחנית לקראת ראש השנה ויום הכיפורים. בני עדות המזרח נוהגים להשכים לומר סליחות מראש חודש אלול, ובני אשכנז מתחילים לומר סליחות ממוצאי השבת שלפני ראש השנה. למושג הסליחה מקום חשוב בחודשים אלול ותשרי. בשיעור זה ננסה לעמוד על משמעות מושג הסליחה בחיינו, הן מצד המבקש והן מצד הסולח. 

מטרות השיעור:
1. לברר את משמעותו הרגשית של מושג הסליחה. 
2. להבין שגם מי שפוגע וגם מי שנפגע נדרשים למאמץ - להתנצל ולסלוח.
3. לתת ביטוי לקושי הכרוך בבקשת סליחה ובקבלתה.

מבנה השיעור:
1. דף משימה.
2. דיון על המשמעות הרגשית של בקשת סליחה וקבלתה.
3. לימוד מקור בחברותא.
4. דיון במליאה בעקבות הלימוד.

מהלך השיעור:
1. משימה - נחלק לתלמידים רשימת היגדים ונבקש מהם לכתוב לגבי כל אחד אם הם מזדהים עמו או לא. נבקש מהם לתת כותרת לכל קבוצת היגדים.
2. נדון במליאה בהיגדים. ננסה למפות את התחושות שעלו ביחס לבקשת סליחה וקבלתה. האם קשה או קל לבקש סליחה? האם זה ביטוי לעוצמה או לחולשה? מה הקושי בבקשת סליחה? מה הקושי בקבלת סליחה? על מה אני מוותר/ת ומה אני מרוויח/ה כשאני סולח/ת?
נבקש מהתלמידים לתאר בדף חוויות אישיות בנושא.
3. נתחלק לקבוצות לימוד קטנות ללימוד בחברותא של דף המקורות.
4. בעקבות הלימוד נדון עם התלמידים בשאלה האם יש מקום לפרוט את בקשת הסליחה לפרטים כמו שעשה הרמב"ם? האם זה נחוץ או מיותר? מה דעתם על עצם התהליך שמתאר הרמב"ם - האם הוא ריאלי? מה המשמעות של בקשת הסליחה בפרהסיה? מדוע נחוץ הקהל? כדאי ורצוי לעודד את התלמידים להביא דוגמאות מחייהם התומכות בעמדותיהם ולא להסתפק באמירות כלליות.
5. נסיים את השיעור בבקשה מכל אחד ואחת לחשוב על מישהו שהוא פגע בו במהלך השנה ומה בדעתנו לעשות בקשר לכך.